****

**ข้อปฏิบัติตนในการทดสอบความรู้ความสามารถทางด้านภาษาอังกฤษของนักศึกษาระดับปริญญาตรี**

**เมื่อแรกเข้าและก่อนสำเร็จการศึกษา
 \_\_\_\_\_\_\_\_\_\_\_\_\_\_\_**

โดยที่เป็นการสมควรกำหนดข้อปฏิบัติตนในการทดสอบความรู้ความสามารถทางด้านภาษาอังกฤษของนักศึกษาระดับปริญญาตรี เมื่อแรกเข้าและก่อนสำเร็จการศึกษา จึงกำหนดไว้ ดังนี้

ข้อ 1 ในการเข้าทดสอบ นักศึกษาต้องแต่งชุดเครื่องแบบนักศึกษามหาวิทยาลัยศิลปากร

ข้อ 2 นักศึกษาต้องเตรียมวัสดุอุปกรณ์ และหูฟังในการทำแบบทดสอบให้ครบถ้วนตามลักษณะการทดสอบที่มหาวิทยาลัยกำหนด

ห้ามนักศึกษานำเอกสาร หรืออุปกรณ์ หรือวัสดุอื่นใด นอกเหนือไปจากที่กำหนดตามวรรคแรกเข้าห้องทดสอบโดยเด็ดขาด หากมีการฝ่าฝืนให้ถือว่านักศึกษาผู้นั้นกระทำผิดระเบียบการทดสอบ และต้องถูกลงโทษตามข้อบังคับมหาวิทยาลัยศิลปากร ว่าด้วยการศึกษาระดับปริญญาบัณฑิต

ข้อ 3 นักศึกษาต้องแสดงบัตรประจำตัวนักศึกษาก่อนเข้าห้องทดสอบให้เห็นได้ชัดเจน หรือพร้อมที่จะตรวจสอบได้ทันที

ในกรณีที่ไม่อาจใช้บัตรประจำตัวนักศึกษา อันเป็นเพราะเหตุสุดวิสัย ให้นักศึกษาใช้บัตร หรือหลักฐาน อย่างอื่นที่เชื่อถือได้แสดงแทน มิฉะนั้นจะไม่มีสิทธิทำการทดสอบ

ข้อ 4 ให้นักศึกษากรอกรายชื่อ เลขบัตรประจำตัวนักศึกษา หรือความอื่นที่มีไว้ให้กรอกในโปรแกรมการทดสอบความรู้ความสามารถทางด้านภาษาอังกฤษของนักศึกษาระดับปริญญาตรีตามที่ผู้คุมสอบกำหนด และให้ฟัง หรืออ่านคำอธิบายของผู้คุมสอบ พร้อมทั้งปฏิบัติตามโดยเคร่งครัด

การตอบแบบทดสอบให้ตอบ หรือแสดงในโปรแกรมการทดสอบความรู้ความสามารถทางด้านภาษาอังกฤษของนักศึกษาระดับปริญญาตรีตามที่กำหนดไว้ในคำสั่งแบบทดสอบเท่านั้น

ข้อ 5 นักศึกษาต้องเข้าทดสอบตรงตามเวลาของรอบการทดสอบที่คณะวิชากำหนด ในกรณีที่นักศึกษาเข้าห้องทดสอบสาย ให้นักศึกษาเข้าทำการทดสอบในรอบการทดสอบอื่นตามที่คณะวิชากำหนด

ข้อ 6 ในขณะที่ทำการทดสอบ หรือที่มีการทดสอบ ห้ามนักศึกษาส่งเสียง หรือแสดงอาณัติสัญญาณ หรือกระทำการใด อันเป็นการขัดต่อความสงบเรียบร้อยในการทดสอบ

เมื่อนักศึกษามีข้อสงสัย หรือต้องการสิ่งใด ให้ยกมือแสดงต่อผู้คุมสอบเพื่อขออนุญาต ผู้คุมสอบมีอำนาจที่จะไม่อนุญาตให้ หากเห็นว่าไม่มีเหตุผลอันสมควร

ข้อ 7 ห้ามนักศึกษา หรือบุคคลอื่นใดที่ไม่มีหน้าที่เกี่ยวข้องในการจัดการทดสอบ เข้าไปในห้องทดสอบ ทั้งนี้ ไม่ว่าก่อนเวลาเริ่มทำการทดสอบ หรือในระหว่างเวลาการทำแบบทดสอบ หรือหลังจากเวลาทำการทดสอบได้ผ่านไปแล้วก็ตาม